Influenza: újabb kórházakban rendeltek el látogatási tilalmat
Nem verekedtek. Az eset Angliában történt.
Az influenzás megbetegedések miatt további kórházakban rendeltek el látogatási tilalmat hétfőn. Az Állami Népegészségügyi és Tisztiorvosi Szolgálat (ÁNTSZ) adatai szerint a Miskolci Semmelweis Kórház és Egyetemi Oktatókórház szülészeti- és nőgyógyászati osztályán rendeltek el látogatási tilalmat. Ezenkívül a Pest megyei ceglédi Toldy Ferenc Kórház és Rendelőintézet szülészet-nőgyógyászati, csecsemő- és gyermekgyógyászati, a központi aneszteziológiai intenzív terápiás osztályain, valamint a kardiológia őrzőben tilos a bent fekvők felkeresése.

Az ÁNTSZ és az intézmények korábbi közlése szerint szintén látogatási tilalom van több fővárosi és vidéki kórházban. A fővárosban a Bethesda gyermekkórház II. és III. gyermekosztályán, az Egyesített Szent István és Szent László Kórház-Rendelőintézet hematológiai és őssejt-transzplantációs osztályának valamennyi részlegén, valamint a Semmelweis Egyetem Transzplantációs és Sebészeti Klinikájának valamennyi osztályán és részlegén látogatási tilalom van. A Budapesti Szent Ferenc Kórházban az egész intézményre kiterjedően rendeltek el látogatási tilalmat.

Pest, Fejér, Szabolcs, Borsod, Hajdú-Bihar

Pest megyében a váci Jávorszky Ödön Kórházban a központi aneszteziológiai és intenzív terápiás osztályon, a szülészeti-nőgyógyászati, valamint az újszülött-, csecsemő- és gyermekosztályon van érvényben látogatási tilalom.

Fejér megyében a megye összes gyógyintézményében látogatási tilalom van érvényben.

A Szabolcs-Szatmár-Bereg Megyei Kórházak és Egyetemi Oktatókórház kórházcsoportjában a nyíregyházi Jósa András Oktatókórház szülészeti-nőgyógyászati osztályán, gyermekosztályán, pulmonológiai osztályán, aneszteziológiai és intenzív terápiás osztályán, míg a Fehérgyarmati Kórház és Gyógyfürdőben valamennyi osztályon és részlegen látogatási tilalom lép életbe.

Borsod-Abaúj-Zemplén megyében a miskolci Borsod-Abaúj-Zemplén Megyei Kórház és Egyetemi Oktató Kórházban szerdán a koraszülött-újszülöttpatológiai osztály, szülészeti és nőgyógyászati osztályon léptettek életbe tilalmat. Hajdú-Bihar megyében, Debrecenben a Kenézy Gyula Kórház és Rendelőintézetben a központi aneszteziológia és intenzív terápiás osztályon, a szülészeti- és nőgyógyászati osztályon, a fül-orr-gége, fej- és nyaksebészeti, az ápolási, valamint a mozgásszervi és rehabilitációs, továbbá az infektológiai osztályon jövő hétfőtől rendelték el a látogatási tilalmat.

Heves, Nógrád, Komárom-Esztergom, Vas

Heves megyében Mátraházán, a Mátrai Gyógyintézet valamennyi osztályán és részlegén, míg az egri Markhot Ferenc Oktatókórház és Rendelőintézet csecsemő-, gyermekgyógyászati és neonatológiai osztályain, valamint a szülészet-nőgyógyászat, központi aneszteziológiai és intenzív betegellátó osztály tilos a látogatás.

Nógrád megyében, Balassagyarmaton a Dr. Kenessey Albert Kórház-Rendelőintézet gyermekosztályán, szülészeti-nőgyógyászati osztályán és újszülöttrészlegén, továbbá a salgótarjáni Szent Lázár Megyei Kórház intenzív, gyermekosztályán, valamint a szülészeti-nőgyógyászati osztály újszülöttrészlegén is tilos a látogatás.

Komárom-Esztergom megyében az Oroszlányi Szakorvosi és Ápolási Intézet krónikus fekvőbeteg ellátás teljes területén van érvényben látogatási tilalom. Vas megyében a szombathelyi Markusovszky Egyetemi Oktatókórház csecsemő- és gyermekgyógyászati osztályán rendeltek el látogatási tilalmat. Az Országos Epidemiológiai Központ múlt szerdán közölte: az év 5. hetében 73 százalékkal több beteget regisztráltak az influenzafigyelő-szolgálatban részt vevő orvosok, mint az azt megelőző héten.
influenza